Document ID: 32014R1392

DELEGIRANA UREDBA KOMISIJE (EU) br. 1392/2014
оd 20. listopada 2014.
o uspostavi plana za odbačeni ulov za ribolov određenih malih pelagijskih vrsta u Sredozemnom moru
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 15. stavak 6. te članak 18. stavke 1. i 3.,
budući da:
(1)
Uredbom (EU) br. 1380/2013 nastoji se postupno napustiti praksa odbacivanja ulova u svim ribarstvima Unije uvođenjem obveze iskrcavanja ulova vrsta koje podliježu ograničenjima ulova.
(2)
Člankom 15. stavkom 6. Uredbe (EU) br. 1380/2013 Komisiji se dodjeljuju ovlasti da donese planove za odbačeni ulov s pomoću delegiranog akta za razdoblje od najviše tri godine na temelju zajedničkih preporuka koje su izradile države članice nakon savjetovanja s relevantnim savjetodavnim vijećima.
(3)
Grčka, Španjolska, Francuska, Hrvatska, Italija, Malta i Slovenija imaju izravan upravljački interes u ribarstvu u Sredozemnom moru. Te države članice Komisiji su dostavile zajedničke preporuke (2) nakon savjetovanja sa Savjetodavnim vijećem za Sredozemlje. Znanstveni doprinos dala su relevantna znanstvena tijela. U skladu s člankom 18. stavkom 3. Uredbe (EU) br. 1380/2013 samo one mjere iz zajedničkih preporuka koje su u skladu s člankom 15. stavkom 6. te Uredbe trebale bi biti uključene u ovu Uredbu.
(4)
U pogledu Sredozemnog mora člankom 15. Uredbe (EU) br. 1380/2013 uspostavlja se obveza iskrcavanja svog ulova vrsta koje podliježu ograničenjima ulova i ulova vrsta koje podliježu minimalnim veličinama kako je definirano u Prilogu III. Uredbi Vijeća (EZ) br. 1967/2006 (3). U skladu s člankom 15. stavkom 1. točkom (a) Uredbe (EU) br. 1380/2013, obveza iskrcavanja trebala bi se odnositi na ribolov malih pelagijskih vrsta, ribolov krupnih pelagijskih vrsta i ribolov u industrijske svrhe najkasnije od 1. siječnja 2015.
(5)
U skladu sa zajedničkom preporukom planom za odbačeni ulov trebao bi biti obuhvaćen sav ulov vrsta koje podliježu minimalnim veličinama kako je definirano u Prilogu III. Uredbi (EZ) br. 1967/2006 ulovljenih u ribolovu malih pelagijskih vrsta s pomoću pelagijskih koća i/ili okružujućih mreža plivarica u Sredozemnom moru od 1. siječnja 2015. (tj. ribolov inćuna, srdele, skuše i šaruna).
(6)
Kako bi se izbjegli nerazmjerni troškovi postupanja s neželjenim ulovom te u skladu s člankom 15. stavkom 5. točkom (c) podtočkom ii. Uredbe (EU) br. 1380/2013, primjereno je uspostaviti izuzeća de minimis od obveze iskrcavanja u postotku ukupnog godišnjeg ulova vrsta koje podliježu obvezi iskrcavanja u ribolovu malih pelagijskih vrsta. Zajedničke preporuke koje su dostavile predmetne države članice u prilog su izuzeću de minimis zbog povećanih troškova povezanih s upravljanjem neželjenog ulova na plovilu (razvrstavanje i pakiranje, skladištenje i čuvanje) i na kopnu (prijevoz i skladištenje, čuvanje, stavljanje na tržište i prerada ili uništavanje kao posebni otpad) u odnosu na ograničenu i ponekad nepostojeću gospodarsku dobit koja bi se od tog neželjenog ulova mogla ostvariti. Dokaze koje su dostavile države članice preispitao je Znanstveni, tehnički i gospodarski odbor za ribarstvo (STECF) koji je zaključio da su u zajedničkim preporukama sadržani obrazloženi argumenti povezani s povećanjem troškova postupanja s neželjenim ulovom, a u nekim slučajevima to je potvrđeno kvalitativnom procjenom troškova (4). U svjetlu prethodno navedenoga i u nedostatku drugačijih znanstvenih informacija primjereno je uspostaviti izuzeće de minimis u skladu s postocima predloženima u zajedničkim preporukama i na razinama koje ne premašuju dopuštene u skladu s člankom 15. stavkom 1. točkom (c) Uredbe (EU) br. 1380/2013.
(7)
U skladu sa zajedničkim preporukama i uzimajući u obzir vremenski okvir iz članka 15. stavka 1. Uredbe (EU) br. 1380/2013 ova bi se Uredba trebala primjenjivati od 1. siječnja 2015. U skladu s člankom 15. stavkom 6. te Uredbe, trebala bi se primjenjivati najviše 3 godine,
DONIJELA JE OVU UREDBU:
Članak 1.
Predmet
Ovom se Uredbom utvrđuju pojedinosti za provedbu obveze iskrcavanja, kako je predviđeno člankom 15. stavkom 1. Uredbe (EU) br. 1380/2013, svog ulova vrsta koje podliježu minimalnim veličinama u ribolovu malih pelagijskih vrsta iz Priloga od 1. siječnja 2015. u Sredozemnom moru.
Članak 2.
Definicije
Za potrebe ove Uredbe primjenjuju se sljedeće definicije:
(a)
„minimalna veličina” znači najmanja veličina morskih organizama kako je utvrđeno u Prilogu III. Uredbi (EZ) br. 1967/2006.
„Sredozemno more” znači pomorske vode Sredozemlja istočno od crte 5°36′ zapadno;
(b)
„Geografsko potpodručje GFCM-a” znači geografsko potpodručje Opće komisije za ribarstvo Sredozemlja (GFCM) kako je definirano u Prilogu I. Uredbi (EU) br. 1343/2011 Europskog parlamenta i Vijeća (5);
(c)
„zapadno Sredozemno more” znači geografska potpodručja GFCM-a 1., 2., 5., 6., 7., 8., 9., 10., 11.1, 11.2, 12.;
(d)
„sjeverno Jadransko more” znači geografsko potpodručje GFCM-a 17.;
(e)
„južno Jadransko i Jonsko more” znači geografska potpodručja GFCM-a 18., 19. i 20.;
(f)
„Malta i jug Sicilije” znači geografska potpodručja GFCM-a 15. i 16.;
(g)
„Egejsko more i Kreta” znači geografska potpodručja GFCM-a 22. i 23.
Članak 3.
Izuzeće de minimis
Odstupajući od članka 15. stavka 1. Uredbe (EU) br. 1380/2013, sljedeće količine mogu biti odbačene:
(a)
u zapadnom Sredozemnom moru do 5 % ukupnog godišnjeg ulova vrsta koje podliježu minimalnim veličinama u ribolovu malih pelagijskih vrsta s pomoću pelagijskih koća i okružujućih mreža plivarica utvrđenih u točki 1. Priloga;
(b)
u sjevernom Jadranskom moru do 5 % ukupnog godišnjeg ulova vrsta koje podliježu minimalnim veličinama u ribolovu malih pelagijskih vrsta s pomoću pelagijskih koća i okružujućih mreža plivarica utvrđenih u točki 2. Priloga;
(c)
u južnom Jadranskom i Jonskom moru:
i.
do 3 % ukupnog godišnjeg ulova vrsta koje podliježu minimalnim veličinama u ribolovu malih pelagijskih vrsta s pomoću okružujućih mreža plivarica; i
ii.
do 7 % u 2015. i 2016. te 6 % u 2017. ukupnog godišnjeg ulova vrsta koje podliježu minimalnim veličinama u ribolovu malih pelagijskih vrsta s pomoću pelagijskih koća utvrđenih u točki 3. Priloga;
(d)
na Malti i jugu Sicilije:
i.
do 3 % ukupnog godišnjeg ulova vrsta koje podliježu minimalnim veličinama u ribolovu malih pelagijskih vrsta s pomoću okružujućih mreža plivarica; i
ii.
do 7 % u 2015. i 2016. te 6 % u 2017. ukupnog godišnjeg ulova vrsta koje podliježu minimalnim veličinama u ribolovu malih pelagijskih vrsta s pomoću pelagijskih koća utvrđenih u točki 4. Priloga;
(e)
u Egejskom moru i na Kreti do 3 % ukupnog godišnjeg ulova vrsta koje podliježu minimalnim veličinama u ribolovu malih pelagijskih vrsta s pomoću okružujućih mreža plivarica utvrđenih u točki 5. Priloga.
Članak 4.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. siječnja 2015. do 31. prosinca 2017.
Ova je Uredba u cijelosti obvezujuća i izravno se primjenjuje u svim državama članicama u skladu s Ugovorima.
Sastavljeno u Bruxellesu 20. listopada 2014.

Labels: 20
6